《铁枪行》
清代·高文照

将军之矛丈八尺，瞋目当桥勇无敌。力士之锥百廿斤，大索十日虚无人。

天生异人定自异，何物彦章凭壮气。赤脚入棘不足神，手弄一枪等游戏。

由来枪利马必骁。岂有巨马三丈高。沙陀义子等闲耳，浪说使铁如使篙。

呜呼，豹死文章人死节，不在区区一块铁。

作者简介：高文照，字润中，号东井，武康人。乾隆甲午举人。有《东井山人遗诗》。